**Ne, jotka olivat valmiit!    Keijo Rainerma saarnasi valvomisen sunnuntaina 13.11.2016 Kankaanpään kirkossa**

Keijo Rainerman saarna valvomisen sunnuntaina 13.11.2016 Kankaanpään kirkossa

Evankeliumi Matteus 25:1 – 13

**Ne, jotka olivat valmiit**

Päivän evankeliumi on tehnyt monesta viime viikkojen sunnuntaista luottamuksen, ilon ja riemun päiviä. Tänään tunnelma vakavoituu. ”Taivasten valtakunta” on yhä keskellämme ja kahden valtakunnan kansalaiset ovat joukossamme. Kymmenen morsiusneitoa ovat täällä taas, tätä meidän joukkoamme. Pitkien öiden aika on käsillä – näin on vuoden kulussa, mutta onko näin myös maailman menossa? Uutisoitiin, että laman jälkeen työpaikkojen pikkujoulujuhlinta taas vilkastuu. ”Soihdut sammuu, kaikki väki nukkuu” on valitettavan totta monessakin merkityksessä. Onko ”kaikki väki nukkuu” totta myös kristillisessä seurakunnassa, Kristuksen kirkossa? Jos se valo, jonka majakan tavoin piti osoittaa kulkukelpoista väylää, muuttuu pimeydeksi, kuinka suuri onkaan pimeys! Kirkkovuoden toiseksi viimeinen viikko on omistettu valvomiselle.

Päivän erinomaiset virret 148 ja 153 virittävät sopivaa taajuutta. ”Herää Herran seurakunta!” Valvominen on mahdotonta sille, joka vielä nukkuu. (Ef 5:14 ja Ilm 3:2) Siksi seurakunnasta ei saa koskaan herätyssaarna vaieta. Abraham Achreniuksen virressä 153 ”Herää nouse nukkumasta” vuodelta 1746 oli alkujaan 15 säkeistöä, viime vuosisadan alussa yhdeksän ja nyttemmin viisi. Säkeistöt ovat vähentyneet samaa tahtia kuin valvominenkin. Kuka enää saarnaa ”syntipuvun riisumisesta”? Kallis armo on tuunattu halvaksi hyväksynnäksi, jolla vanhurskautetaan synti, vaan ei syntistä.

Pelastus- ja taivasasiassa Jeesus käytti monesti kuvausta häistä. Vaikeasti ymmärrettävää selitettiin helpommalla. (Matt 22:1-14; Luuk 12:35 – 40) Sulhanen on aina Jeesus. Morsian ja po. opetuspuheessa morsiusneidot kuvaavat seurakuntaa. Tämä on koko pelastushistorian yksi teema: Jumala haluaa Pojalleen puolison ja luo ihmisen, Iisakille etsitään Rebekkaa, Jaakob palvelee Raakelin tähden, valittu kansa kamppailee ollakseen uskollinen puoliso Herralle, Jeesuksen lunastustyö ostaa ja Pyhä Henki sanalla ja sakramenteilla kokoaa seurakunnan, jota vielä valmistetaan. Vielä on nähtävä kristillisen nimeä kantavan kirkon hirveä uskottomuuden (porttouden) aikakin (Ilm 17 ja 18) ja luopumuksen kulttuuri, jossa ei ole enää mitään jaloa ja kaunista eikä kuulla enää sulhasen eikä morsiamen iloista ääntä. Kaikki on pilalla, avioliittokin! Sitten koittaa se hetki, josta Raamattu sanoo: ”Nyt on tullut Karitsan häiden aika. Hänen morsiamensa on valmiina.” (Ilm 19:7) Tähän on koko historia tähdännyt, tätä varten kaikki! Tavallinen, tuntematon tyttö on valmistettu kuninkaallisiin häihin hovin tapoihin. Hääjuhla on kuva Jumalan lasten perille pääsystä.

Nyt ei ole kysymys kenestä tahansa, vaan sellaisista, jotka olivat ottaneet lamppunsa ja lähteneet ylkää vastaan. He olivat ottaneet Jumalan sanan (Ps 119:105) ja Kristuksen seuraamisen tosissaan. Uskollisuus Jeesukselle on uskollisuutta hänen sanalleen ja lopunajan oikea seurakunta tunnetaan siitä, että se ”noudattaa Jumalan käskyjä ja uskoo Jeesukseen (ainoana pelastajana)”. (Joh 14:23, 24; Ilm 12:17; 14:12) Sulhanen on tulossa omaan kotiinsa appivanhempien luota, missä varsinaiset häät on vietetty. Sulhanen viipyy pitkää häätalossa. Erään tulkinnan mukaan viipyminen johtui tinkimisestä. Hän tinki morsiamen hinnasta. Onko siis Jeesuksen tulemisen syy se, että Jeesus puhuu puolestamme, rukoilee, ettei meidän uskomme raukeaisi tyhjiin.

Eilisiltana olin nuortenillassa Papiksella. ”On the Rocks” oli annettu illan aiheeksi. Puhuin nuorille Raamatun ja historian kallioista, oikeastaan vuorista: Siinainvuori, jolla Jumalan 10 käskyä annettiin suojelemaan elämää, Karmel-vuori, jolla profeetta Elia yksin taisteli uskon puolesta epäjumalien profeettojen monisatapäistä joukkoa vastaan. Sitten ovat Jeesuksen elämän vuoret: Kirkastusvuori, jolla varmistui ikuisen elämän todellisuus ja se, että Jeesus on Jumalan Poika, ainoa pelastajamme, Moorian vuoren Golgata, jolla meidät lunastettiin Jumalan lapsiksi ja aukaistiin tie taivaaseen ja lähetyskäskyn vuori, jolla meille annettiin suuri tehtävä, viedä evankeliumin hyvä uutinen kaikille. Sitten katse käännettiin vielä tulevaisuuteen sinne, missä kaikuu uusi virsi Siionin vuorella ja kaikki on päättymättömästi hyvin. Ajattelin niitä satoja ja tuhansia nuoria, jotka viime vuosikymmeninä ovat kulkeneet Papiksen yläsalin kautta. Rukoilimme heidän puolestaan, etteivät he menettäisi uskoaan ja reittiään tämän maailman tuulissa.

Morsiamen naimattomat ystävättäret viettivät odotusaikaa morsiamen kanssa ja lauloivat häälauluja sulhasesta ja rakkaudesta. Illan pimetessä ja viilentyessä lähdettiin soihtujen valossa sulhasta vastaan sovittuun paikkaan. (Vrt Joh 18:3 ja Apt 20:8). Näe, näy ja pysy lämpimänä! Kyllä ihmisestä näkyy ja kuuluu, mikä hänelle on tärkeää, mitä johtotähteä hän seuraa ja mille hän palaa. Mikään matka, myöskään taivasmatka, ei tule tehdyksi ilman liikkeelle lähtöä, ensimmäistä askelta. Astumaton askel on monen uskon ongelma. Kenties olet rukoillut Jumalan apua ja johdatusta, mutta jos vene on paikallaan, sitä ei voi ohjata. Lähde liikkeelle Jeesusta vastaan.

Jeesuksen tulo viipyi. Ajan pitkittyminen ja Jumalan viivyttely, mikä tosin osoittautuu Jumalan pitkämielisyyden meille antamaksi ajaksi parannukseen, on vaikeaa Jumalan kansalle, joka kysyy ”kuinka kauan vielä” (Ilm 6:10,11) ja kohtaa maailman pilkan (2 Piet 3:3, 9). Kysyy rohkeutta olla uskon tunnustaja ja Jeesuksen seuraaja, sillä sen verran kylmät tuulet puhaltavat meidänkin maassamme elävää kristillisyyttä vastaan. Herätyssaarnat ja –virret vaikenevat. Tulet sammuvat, samaa sameutta kaikkialla. Jeesuksen vertaus ei silti moiti nukahtaneita. Morsiusneidot olivat valmistuksensa tehneet. Ehkä lepohetki oli tarpeen. Nukkuessakin voi olla valmis ja valvominen on ymmärrettävä valmiina olemiseksi. ”Ylkä tulee! Menkää häntä vastaan!” Kuka huusi? Mistä ääni tuli? Nyt ei enää sanottu ”herätkää, valvokaa”; niiden aika oli ohi. Paljastuu karmaiseva ero, mikä jakaa odottajajoukon. Viisaatkaan eivät tienneet, että tyhmillä on jotakin vialla. He eivät olleet varautuneet niin pitkään odotukseen. Hengellistä valvomista, valmiina olemista ei voi antaa toiselle. ”Jokainen tulee omalla uskollaan autuaaksi” on siinä mielessä totta. Ei äidin tai isoäidin uskolla, vaan sillä henkilökohtaisella pelastavalla uskolla, jonka Pyhä Henki vaikuttaa sanan ja sakramenttien kautta jokaisessa, joka ei Jeesusta torju. Tunnetko sinä Jeesuksen ja tunteeko hän sinut?

Evankeliumikohta antaa monia vavahduttavia sanoja, jotka kaikuvat huutona ajasta ikuisuuteen ja herätyshuutona saarnaan ja tähän hetkeen. ”Lamppumme sammuvat.” ”Ne, jotka olivat valmiit.” ”Ovi suljettiin.” ”Minä en tunne teitä.” Nyt on lamppujen kuntoon laittamisen aika, eikä vasta sitten, kun Herra jo tulee. On puhdistauduttava, varustauduttava ja odotettava. (Vrt 2 Moos 30:7; Jes 21:11, 12; Apt 24:16; Apt 2:42; Luuk 12:35 – 38) Mutta todella suurta on se, että tässä elämässä ja maailmassa on jotakin, mitä kannattaa odottaa ja että sittenkin valmiina voi olla.